"اولوم هورمه سی"
یازار:حمید آرغیش
پاییزین دؤردونجو گونو، جعفرزاده عاییله-سینین ایکینجی ایل دؤنومو دیر. ایبراهیم-گیلین یانیمیزدان آیریلماسینی اؤیرندیکده، هر قونودا دانیشا بیله-جه-ییمیز، هر چتینلیکده آرخالانا بیله-جه-ییمیز یولداشلارین آرامیزدا اولمادیقلاری، بیر ایل اولده چوخ قاباریق اولاراق، یاشامیما کؤلگه سالمیشدی. بو کؤلگه تکجه منه یوخ، بلکه اونلار ایله گل-گئت ائله-ییب یاخیندان ایلگی-له-نن هر کسه ایدی. ایلک گونلردن حرکتده بیر بؤیوک آخساقلیق دا یارانا بیله-جه-یینه اینانیردیم. ایبراهیم، اؤزو-اؤزونو گلیشدیریب، بوتون سیخینتیلارا باخمایاراق، یئریندن تئز داشلانمادان، گرکن آددیمی آتان بیری ایدی. بو اوزدن ده، اؤزونه اؤزل ایدی. هردن یولداشلار، بیر اولایا قارشیلیق، تله-سیک بیر ایش گؤرمک ایسته-ییب، ایبراهیمدان دا قاتیلماق ایسته-یه-نده، ایشین هر بؤیوتونو نظرده توتوب، قرار وئرَر ایدی. اونون دوشونجه-سینده قارشیلیق-لی ایشلره یئر یوخ ایدی. حرکتی بیر یؤنلو یوخ، بوتون یؤنلو دوشونوب، باشارا بیلدیگی قدر آتدیم آتاردی. حرکتده ایشله-نن هر حرکته قاتیلماسا دا، قینامازدی. حرکته گؤرولن هر بیر ایشی، ایشی گؤرنلرین اؤنمسه-دیکلرینی دوشونوب، خور باخماغا چالیشمازدی. چالیشمازدی هر کسی اؤزو ایسته-دیگی کیمی دَیَرلندیره، هر کسی اولدوغو کیمی دَیَرلندیریب، قبول ائلردی. بو اوزدن ده، بیزلر ایلگی قورا بیلمه-دییمیز کیمسه-لر ایله ایلگی قوروب، گره-کن ایش بیرلیگی ائله-ردی. کیمسه-نین هجمه-سینه قارشیلیق وئرمزدی. بیر زامانلار اولدو، حرکتین ایچینده گئچمیشده ایش-بیرلیک ائله-دیگی یولداشلارین هجمه-لرینه معروض قالدی. بیزلر، اونون یئرینه داشلانیردیق، آنجاق اونون تپگی-سی تکجه گولومسه-مه اولوردو. بو هجمه-لر تکجه شهرین ایچینده یوخ، بلکه آذربایجانین هر یئری ایله آذربایجاندان ائشیکده یاشایان( اؤرنک اوچون تورکیه) تورکچولرین آراسیندا دا اولوردو. بوتون ائشیتدیکلرینه تکجه گولومسه-دی. اونا قارا یاخانلارین یئری گلدیکده اللریندن توتوب، یئنی فیکیرداشلار ایله تانیشدیردی. بئله بیر داورانیش-لار ایله گون-گونه قارایاخمالارین قاباغینی اؤنله-ییب ایش-بیرلیگه یؤنلتدی. گئچمیشده-کیلری اونوتماغی باشاریب، گله-جه-یه یؤنه-لی آتدیملاری پلانلادی. آنجاق نه یازیق کی، عؤمورون پلانلاماسی اؤز الینده دئییل ایدی. اؤلومه گولومسه دیکده، اؤلوم اونو، اؤزو ایله آپاردی. ایبراهیمین یئری ایکی ایلدن سونرا داها چوخ بوش گؤرونور. اومودوموز وار ایدی، ایبراهیمی یاشاتماق اوچون، اونون آدینی سسلندیرمک ایله یوخ، بلکه دوشونجه-سی ایله داورانیشینی جانلاندیرماق ایله یولونو داواملاندیرماغا. آنجاق گئدن گئدیر، گئری-یه بیر ایز قالیر، یئرینی دولدورماغا اونون اوره-یینه تای گئنیش بیر اورک یئتیشه-نه قدر دؤزمه-لی اولوروق!
نظرات (2)
سهشنبه 23 مهرماه سال 1392 ساعت 04:31 ب.ظ
امتیاز: 0 0
پنجشنبه 16 آبانماه سال 1392 ساعت 11:24 ب.ظ
سالام حورمتلی دیلداش یاشا
امتیاز: 0 0
پاسخ:
سیزی ده یاشایین طالیب قارداش
سیزی ده یاشایین طالیب قارداش
azb_Arab azb_Arab azb_Arab pes_Arab pes_Arab pes_Arab pes_Arab azb_Arab pes_Arab pes_Arab azb_Arab azb_Arab